27. maj 2021

**Tunuliaqutatut allakkiaq**

**EU-mik nunanillu allanik aalisarneq pillugu isumaqatigiissutit**

**Aalisarneq pillugu ataatsimiititaliarsuup allattoqarfia**

**1. Aalisarneq pillugu EU-mik isumaqatigiissut**

EU-mik aalisarneq pillugu isumaqatigiissut 1985-imiilli atuuppoq, taamani Kalaallit Nunaat EF-imut ilaasortaajunnaarmat. 2006-imi nutaamik isumaqatigiissusiortoqarpoq, Qajaq isumaqatigiissummik taasaq. Isumaqatigiissut nutaaq marlunnut agguataarneqarpoq; aningaasarsiutigalugu aalisarneq pillugu isumaqatigiissut kiisalu Kalaallit Nunaat pillugu aalajangiineq (suleqatigiinnissamik isumaqatigiissutaasoq).

Aalisarneq pillugu isumaqatigiissummi sammineqartoq tassaavoq aalisarsinnaanermut pisinnaatitaaffinnik EU-mut toqqaannartumik tunisineq, akerlianilli suleqatigiinnissamut isumaqatigiissummi Kalaallit Nunaanni ilinniagaqassutsip qaffasissusiata ineriartortinnissaa anguniarlugu ilinniarnermut tapiissuteqarluni.

Aalisarnermut isumaqatigiissutip qulakkeerpaa EU-p aalisariutaanut pisassiinermut tunngavik, peqatigitillugulu Kalaallit Nunaannit pisassiissutinit aalisarsinnaanermut pisinnaatitaaffinnik EU-p nunanik allanik pisassiissutinik paarlaassisinnaanissaanik.

Aalisarneq pillugu isumaqatigiissut EU-mut annertuumik aningaasaqarnikkut politikikkullu pingaaruteqarpoq, pingaartumik aalisariutinut pisassiissutinut tunngavinnik pilersitsinissamut, tassa EU-mi aalisakkatigut isumalluutit killeqarluinnarmata. EU pisassiissutinik Kalaallit Nunaannit pissarsiaminik aamma nunanik allani aalisarsinnaanermut pisinnaatitaaffinnik paarlaaqateqartarpoq. Taamaattumik nunanik allanik aalisarneq pillugu isumaqatigiissuterpassuarnut Kalaallit Nunaanni aalisarneq pillugu isumaqatigiissut apeqqutaasarpoq. Tuluit Nunaat oqaluttuarisaanermi EU-p iluani annertunerpaanik aalisakkatigut isumalluuteqarpoq. Taamaattumik maannakkut Brexit-ip naammassineqarnerata kingorna Kalaallit Nunaannit aalisarneq pillugu isumaqatigiissuteqarneq suli annertunerusumik EU-mut naleqarpoq.

**1.1 Aalisarneq pillugu isumaqatigiissut - aalisarneq pillugu isumaqatigiissummi pisassiissutit annertussusaasa ineriartorneri**

Kalaallit Nunaat aamma EU januar 2021-mi aalisarneq pillugu nutaamik isumaqatigiissuteqarput, isumaqatigiissullu taanna tassaavoq aalisarneq pillugu isumaqatigiissut taassumalu ataani aalisarneq pillugu tapiliussaq. Aalisarneq pillugu isumaqatigiissut ukiunik arfinilinnik sivisussuseqarpoq, aalisarnermullu tapiliussaq ukiunik sisamanik sivisussuseqarluni, sulili ukiunik marlunnik sivisussusilimmik sivitsorneqarnissaa periarfissaalluni. Piffissamut 2021-2024-mut atuuttumi aalisarnermut isumaqatigiissummut tapiliussami nutaami tikkuussatut (missingersuutitut) annertussutsit Kalaallit Nunaata EU-mut neqeroorutigisinnaasai taakkununngalu atatillugu aningaasatigut taarsiissutaasinnaasut/akiliutissat takuneqarsinnaapput. Siusinnerusukkut aalisarnermut tapiliussaq piffissamut 2016-2020-mut ukiuni tallimani atuussimavoq.

Takussutissiaq 1: Piffissami 2016-2020-mi aamma 2021-2024-mi aalisarnermut tapiliussami annertussutsit tikkuussisut.

|  |  |  |
| --- | --- | --- |
|  |  |  |
| Suuneri, tons | 2016-2020 | 2021-2024 |
| Saarulliit - Tunu | 1.800 | 1.950 |
| Suluppaakkat ikerinnarsiortut - Tunu | 2.200 | 0 |
| Suluppaakkat natermiut -Tunu | 2.000 | 1.840 |
| Qalerallit - Kitaani | 2.500 | 2.250 |
| Qalerallit - Tunu | 5.200 | 4.950 |
| Raajat - Kitaani | 2.600 | 2.600 |
| Raajat - Tunu | 5.100 | 4.850 |
| Ammassaat - Tunu/Island/Norge | 20.000 | 13.000 |
| Tupissutit - Kitaani | 100 | 100 |
| Tupissutit - Tunu | 100 | 100 |
| Saniatigut pisat | 1.126 | 600 |

Tusarfik: APN.

Suluppaagartassanik ikerinnartorsiortunik EU-mut tunniussineq aqutsinissamut isumaqatigiissutit aamma Irmingerip imartaani Kalaallit Nunaannut pisassiissutinik aalajangersaanernut tunngasut NEAFC-mi aalajangiiffigineqartut naapertorlugit pisarput.

Ammassannik Kalaallit Nunaannut pisassiisoqartillugu, aallaqqaammut, piffissap akornanni inaarutaasumillu TAC naapertorlugu ikinnerpaanik 25.000 tonsinik Kalaallit Nunaannut immikkoortitsisoqareerpat EU 13.000 tonsinik neqeroorfigineqassaaq, tassa imaappoq aalisarnissamut periarfissat. Suli allanik Kalaallit Nunaannut pisassiisoqarpat piffissami aalisarfiusumi ammassannut TAC atuuttup qaffasinnerpaamik 7,7 pct.-ianik EU neqeroorfigineqassaaq. Tikkuussisumik pisassiissutinut atatillugu, tak. takussutissiaq 1, isumaqatigiissutaavoq Tunumi EU avaleraasartuunik pisassiissutinik neqeroorfigineqassasoq. Avaleraasartuunik pisassiissutinik Kalaallit Nunaata nuussisinnaaneranut apeqqutaavoq avaleraasartuunik ataatsimoorussamik aqutsineq pillugu naalagaaffiit sineriallit isumaqatigiissutaanik EU peqatigalugu nuna atsiorsimanersoq. Taakkuli piffissami matumani siumugaq oqaatigineqarsinnaanngillat.

Pisassiissutit tikkuussisut ilisimatuussutsikkut siunnersuinerup tamanna ajornartinngippagu taamaallaat EU-mut neqeroorutigineqarsinnaapput. Taamaattumik ukiumi pisassiiffiusussamut EU-mut neqeroorutigineqarsinnaasut pisassiissutit annertussusissaat isumaqatigiissutiginiarlugit ukiut tamaasa naalernerini EU aamma Kalaallit naapeqatigiittarput.

Takussutissiaq 2: Piffissami 2016-2021-mi pisassiissutit EU-mut piviusumik isumaqatigiissutaasartut ineriartorneri.

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| Suuneri, tons | 2016 | 2017 | 2018 | 2019 | 2020 | 2021 |
| Saarulliit | 2.100 | 2.200 | 2.100 | 2.000 | 1.950 | 1.950 |
| Suluppaakkat ikerinnarsiortut - Tunu | 1.900 | 1.764 | 1.496 | 1.335 | 1.224 | 0 |
| Suluppaakkat natermiut - Tunu | 1.700 | 1.600 | 1.650 | 2.000 | 2.000 | 1.840 |
| Qalerallit - Kitaani | 2.500 | 2.500 | 2.500 | 2.500 | 2.500 | 2.250 |
| Qalerallit - Tunu | 5.200 | 5.200 | 5.200 | 5.200 | 5.200 | 4.950 |
| Raajat - Kitaani | 2.600 | 2.600 | 2.600 | 2.800 | 2.800 | 2.600 |
| Raajat - Tunu | 4.675 | 4.150 | 3.750 | 3.750 | 4.400 | 4.950 |
| Ammassat –Tunu/Island/Norge | 4.389 | 20.000 | 16.016 | 0 | 0 | 13.000 |
| Tupissutit - Kitaani | 100 | 100 | 100 | 100 | 100 | 100 |
| Tupissutit - Tunu | 100 | 100 | 100 | 110 | 100 | 100 |
| Saniatigut pisat | 1.126 | 900 | 750 | 1.050 | 800 | 600 |

Tusarfik: APN.

Takussutissiap 3-p takutippai piffissami 2016-2020-mi EU-mut pisassiissutaasunit aalisakkanut ataasiakkanut pisat annertussusaat, kiisalu pisassiissutit qanoq annertutigisumik iluaqutigineqarsimanersut. Takussutissiaq 3-mit takuneqarsinnaavoq Kitaani saarullinnut, suluppaakkanut, qaleralinnik raajanullu pisassiissutit tamakkerneqarsimasut. Kitaani aamma Tunumi suluppaakkanik ikerinnartorsiortunik qaleralinnillu kiisalu ammassannut pisat annertussusaasa naatsorsornerinut atasunik nalorninartoqartoq maluginiarneqassaaq. Tamatumunnga pissutaavoq suluppaagartassiissutit, qaleralittassiissutit aamma ammassattassiissutit ilai EU-mut tunniunneqartut Norgemut aamma Savalimmiunut ingerlateqqinneqartarneri pisassiissutit taakku Kalaallit Nunaata nunat marluk akornanni isumaqatigiissutaasigut Norgemut aamma Savalimmiunut pisassiissutaannut akulerutsinneqartarneri. Pisassiissutit taakku ataatsimoortinneqartarneri pissutigalugu Norgemut aamma Savalimmiunut ingerlateqqinneqartut EU-mut pisassiissutit qanoq annertutigisut immikkut aalisarneqartut naatsorsorneqarsinnaanngillat.

Oqaluttuarisaanermi Tunumi raajartassiissutit annikitsuararsuarmik iluaqutigineqartarsimapput. Takussutissiaq 3-mit takuneqarsinnaasutut 2016-imi aamma 2017-imi Tunumi EU-mut raajartassiissutit taamaallaat 1 pct.-it aamma 4 pct.-it iluaqutigineqarsimapput. Taamaattorli Tunumi raajartassiissutit annertusiartortumik iluaqutigineqartalersimallutik. 2019-mi raajartassiissutinit 34 pct.-it iluaqutigineqarsimapput aamma 2020-mi raajarniarneq ingerlalluarsimalluni Tunumi EU-mut raajartassiissutit 72 pct.-ii aalisarneqarsimallutik.

Tupissutit pisat naatsorsorneqarsimannginnerinut pissutaavoq taakkununnga akuersissuteqarsimannginnera. Aalisarnerni allani saniatigut pisat matussusernissaannut EU tupissutinik pisassiissutinik pisisarpoq. tupissutit pisat taamaattumik saniatigut pisarisuukkatut pisassiissutitut nalunaarsugaapput. Takussutissiaq 3-mit takuneqarsinnaasunit suli allanik saniatigut pisat annertussuseqarput tassa EU-mut pisassiissutinik aalisarnermut atatillugu Norgemiut aamma Savalimmiormiut angallataasa saniatigut pisaat. Taamaattorli EU-mut pisassiissutini Norgemiut aamma Savalimmiormiut angallataasa saniatigut pisaat Kalaallit Nunaannik isumaqatigiissuteqarnikkut Norgemut aamma Savalimmiunut pisassiissutinut atatillugu pisanit immikkoortinneqarsinnaanngillat.

Takussutissiaq 3: Aalisarneq pillugu isumaqatigiissummut tapiliussami EU-mut pisassiissutit iluaqutigineri 2016-2020.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Pisat amerlassusii, tonsit | | | | | Pisassiissutinik atuinerit, % | | | | |
| Suuneri | 2016 | 2017 | 2018 | 2019 | 2020 | 2016 | 2017 | 2018 | 2019 | 2020 |
| Saarulliit - Tunu | 2.088 | 2.168 | 2.174 | 2.020 | 1.833 | 99% | 99% | 104% | 101% | 94% |
| Suluppaakkat ikerinnarsiortut - Tunu | 1.900 | 1.764 | 1.496 | 1.335 | 1.224 | 100% | 100% | 100% | 100% | 100% |
| Suluppaakkat natermiut -Tunu | 1.741 | 1.623 | 1.682 | 2.023 | 2.048 | 102% | 101% | 102% | 101% | 102% |
| Qalerallit - Kitaani | 2.500 | 2.500 | 2.500 | 2.500 | 2.500 | 100% | 100% | 100% | 100% | 100% |
| Qalerallit - Tunu | 5.200 | 5.200 | 5.200 | 5.200 | 5.200 | 100% | 100% | 100% | 100% | 100% |
| Raajat - Kitaani | 2.711 | 2.576 | 2.609 | 2.802 | 2.774 | 104% | 99% | 100% | 100% | 99% |
| Raajat - Tunu | 49 | 178 | 547 | 1.276 | 3.172 | 1% | 4% | 15% | 34% | 72% |
| Ammassaat - Tunu/Island/Norge | 4.389 | 20.000 | 16.016 | 0 | 0 | 100% | 100% | 100% |  |  |
| Tupissutit - Kitaani |  |  |  |  |  |  |  |  |  |  |
| Tupissutit - Tunu |  |  |  |  |  |  |  |  |  |  |
| Saniatigut pisat | 190 | 239 | 191 | 239 | 217 | 14% | 22% | 20% | 19% | 22% |

Tusarfik: APN.

**1.2 Kalaallit Nunaat pillugu aalajangiineq**

EU-mik aalisarneq pillugu isumaqatigiissutip saniatigut Kalaallit Nunaat pillugu aalajangiinermik taaneqartukkut aningaasaqarnikkut annertuumik pingaaruteqartumik Kalaallit Nunaat EU-mut pingaaruteqarluinnartumik atassuteqarpoq - Kalaallit Nunaanni ilisimaneqartoq "Peqatigiinnissamut isumaqatigiissut", tassani Kalaallit Nunaat ilinniartitaanermuinnaq tutsinneqartussanik 2020 tikillugu aningaasanik tapiissutisisarluni. Inatsisitigoortumilli Kalaallit Nunaata EU-llu akornanni ataasiinnarmik peqatigiinnissamut isumaqatigiissuteqarpoq, tassaavorlu aalisarnermi peqatigiinnissamik isumaqatigiissut. Akerlianilli Kalaallit Nunaat pillugu aalajangiineq tassaalluni siunnersuisoqatigiinni aalajangiineq. Kalaallit Nunaat pillugu aalajangiineq 2020-p naanerani atorunnaarpoq, qularnanngilluinnartumillu OLT pillugu aaqqissuussinerup aamma Kalaallit Nunaat pillugu aalajangiinerup ataatsimoortinneqarnerannik taarserneqassalluni, imaasinnaavorlu taanna tuluttut ima taaguuserneqassasoq: Decision on Overseas Association, including Greenland”- DOAG. (Avataaneersunik Kalaallit Nunaannillu peqateqarnissamik aalajangiineq).

Kalaallit Nunaat pillugu aalajangiineq aamma OLT-mik aaqqissuussineq assigalugit DOAG-mik aalajangiineq siunnersuisoqatigiinni aalajangiinerussaaq. Tamanna aalajangiinerussaaq, tassanilu EU-p aningaasanut inatsimmik isumaqatigiinniarnerinut (MFF-imut) atatillugu EU-p ministerit siunnersuisoqatigiivisa Nunat ilaasortat nunasiaatigisimasaat OLT-nut aamma Kalaallit Nunaannut tapiissutissat aamma tapiissutit qanoq annertutiginissaat pillugu sinaakkusiisarpoq. Tamatuma kingorna DOAG-mit sinaakkusiussatut tapiissutit sumut tutsinneqassanersut Kalaallit Nunaata aamma Europa-Kommissionip peqatigiillutik aalajangissavaat. DOAG'miit Kalaallit Nunaannut isertitat piffissami EU'p missingersuusiorfiani 2021-2027 katillugit 225 mio. euronik annertutigissasut naatsorsuutigineqarput, tassa ukiumut aningaasat 243 mio. kr.-it missaat.

Kalaallit Nunaat pillugu aalajangiinikkut ukiumut akiliut maannakkut EU'p aamma Kalaallit Nunaata akornanni aalisarneq pillugu isumaqatigiissummut atalluinnarpoq. Aalisarneq pillugu isumaqatigiissut atorunnaassagaluarpat akiliisarneq taanna atorunnaaratarsinnaavoq. EU Kommissionip nalunaarusiaani januar 2018-imeersumi erseqqissarneqarpoq peqatigiinnissamut isumaqatigiissutip aamma aalisarneq pillugu isumaqatigiissutip akornanni suli toqqaannartumik atassuteqassasoq. Tamanna imatut pitsaanerpaamik nassuiarneqarsinnaavoq maannakkut aalisarneq pillugu isumaqatigiissummik peqartillugu peqatigiinnissamut isumaqatigiissut suli atuutissaaq. Kalaallit aalisarnermik inuussutissarsiutillit aallartitaasa nassuiaatigineqartoq isumaqatiginngilaat, ilimaginagulu aalisarneq pillugu isumaqatigiissummut akiliutip atorunnaarsinneqarnissaa, aalisarnissamut isumaqatigiissut atorunnaassagaluarpat.

**1.3 EU-mik isumaqatigiissutinit isertitat**

Aalisarneq pillugu isumaqatigiissut pillugu EU-miit aningaasatigut ajunngitsorsiassat aalisarsinnaatitaanermut toqqaannartumik akiliutinut, EU-mi umiarsuaatileqatigiinniit akuersissutinut akiliutinut aamma EU-kommissionimiit ingerlataqarfimmut tapiissutinut akiliutinut agguarneqarput.

Isumaqatigiissummut tapiliussami 2021-2024-mi pisassiissutit aningaasatigut nalingi niuernermi aningaasat nalingisa 17,5 %-iinut aalajangerneqarnissaat isumaqatigiissutigineqarsimavoq. Niuernermi aningaasat nalingi isumaqatigiissummut tapiliussami akit tunngavigalugit naatsorsorneqarput, tassa akit qaffasissusiinut takussutissat, annertuutigut pissutsinut piviusunut naapertuuttut.

Taamatut annertussusiliineq isumaqatigiinniarnikkut aalajangerneqarpoq, taannalu isumaqatigiissutitut tapiliussami siuliani aamma atuuppoq. Pisassiissutit aningaasatigut nalingat taassavoq EU-p periarfissaqarnermut Kalaallit Nunaannut piviusoq tunngavigalugu akiliutissaa. Isumaqatigiissummi pisassiissutinut tikkuussisuanut ukiumut niuernermi nali 577,8 mio. kr.-iuppat, aningaasatigullu nalinga 17,5 %-iuppat, isumaqatigiissut malillugu aalisarnissamut periarfissaqarnissamut EU-p ukiumut 101,1 mio. kr.-t akiliutigisassavai.

Ukiumi ataatsimi periarfissaqarnissamut akiliummut taamaalilluni Kalaallit Nunaata EU-mut neqeroorutai aamma EU-p pissarsiarisai apeqqutaasarput.

Aalisarneq pillugu isumaqatigiissummut tapiliussami EU-mit Kalaallit Nunaannut akiliutigisartakkami alla tassaavoq EU-mi umiarsuaatileqatigiinnit Kalaallit Nunaata eqqaani aalisartartunit akuersissutinut akiliutigisartakkat. EU-mi umiarsuaatileqatigiinnit akuersissutinut akiliutigisartakkat aalisakkanut ataasiakkaanut akiliutigisartakkat assigiinngitsut isumaqatigiissummut tapiliussami aalajangersarneqartut tunngavigalugit naatsorsorneqartarput. Pisarisuukkalli akilerneqarneq ajorlutik. Piffissami isumaqatigiissuteqarfiusumi malunnaatilimmik qaffaateqarnerup kingunerissavaa 2021-mi akuersissummut akiliutit ukiumut 17,7 mio. kr.-iunissaat, ukiunilu 2023-mi 2024-milu ukiumut 25,7 mio. kr.-t missaannut qaffariaateqarnissaat.

EU-mut pisassiissutit ilai illuatungeriilluni isumaqatigiissutit tunngavigalugit Norgemut Savalimmiunullu ingerlateqqinneqartartut akuersissummik akiliuteqarnermut ilaatinneqanngillat. Isumaqatigiissummi EU-mi umiarsuaatileqatigiinnit ukiumut akuersissutinut akiliut taamaattumik kalaallit nunaata imartaani EU-p aalisariutaannut tunniunneqartartunut pisassiissutinut tunngasuupput. Pisassiissutit ilai Kalaallit Nunaanni EU-mut tunniunneqartut EU'p nunani allani pisassiissutinit taarsertarpai. EU'p nunanut allanut taarsertagai kalaallit nunaanni pisassiissutinut, pisassiissutit EU-mi aalisariutinit aalisarneqarneq ajortut akuersissutitut akilerneqarneq ajorput. Tamanna piviusumik isumaqarpoq pisassiissutit nunanut allanut ingerlateqqinnerisigut akuersissutinut akiliutinut EU sipaaruteqartartoq.

Aalisarneq pillugu isumaqatigiissummut tapiliussami EU-miit Kalaallit Nunaannut akiliummi ilaasut pingajuat tassaavoq ingerlataqarfimmut tapiissutit. Ingerlataqarfimmut tapiissutit tassaapput aningaasatigut ingerlataqarfimmi suliniutinut tapiissutit, biologit siunnersuisarnerisa, aalisarnermik nakkutilliinerup, aalisarnermik aqutsinerup ineriartortinneranut kiisalu immikkut aaqqissuussinernut, sinerissami qanittumi aalisarnerup ilaanut ikorfartuinermut iluaqutaasut. Missingersuutinut tapiissutinut ukiumoortumik akiliutigisartakkat katillugit 21,8 mio.kr-iussasut tapiliussami aalajangersarneqarput, piffissarlu isumaqatigiissuteqarfiusoq tamakkerlugu ingerlataqarfimmut tapiissuteqartarnermi aaqqissuussinermut atatillugu naammassisat pillugit ukiumoortumik nalunaaruteqartarneq tunngavigalugu akiliisoqartarluni. Ingerlataqarfimmut tapiissutit periarfissamut akiliutip piviusumik annertussusaa apeqqutaatinnagu akilerneqartarlutik.

Ilinniartitaanermut tunngasuni ineriartornermut peqatigiinnissamut isumaqatigiissummi aningaasat tapiissutaasut annertussusaat, immikkoortoq 1.2-mi allaaserineqartut, ukiumut ataatsimut aningaasanut aalajangersimasunut aamma anguniakkat ilaasa arlallit naammassineqarsimaneri apeqqutaasunut agguarsimapput. Manna tikillugu aningaasat 80 pct.-ii ukiumut ataatsimut aalajangersimasuupput aningaasallu 20 pct.-ii anguniakkat ilai naammassineqarsimanersut apeqqutaasarlutik.

Takussutissiaq 4-mi takutinneqarpoq piffissami 2016-2020-mi aalisarneq pillugu isumaqatigiissummiit aamma peqatigiinnissamut isumaqatigiissummiit ukiumut akiliutit tamarmiusut kiisalu piffissami 2021-2024-mi akiliutigineqartussatut naatsorsuutigineqartut.

Takussutissiaq 4: EU-mik isumaqatigiissutit pillugit ukiumoortumik akiliutit tamarmiusut ineriartorneri, 2016-2021 aamma 2021-miit naatsorsuutigisat.

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| Mio. kr. | 2016 | 2017 | 2018 | 2019 | 2020 | 2021 - ilimagisat |
| Aalisarneq pillugu isumaqatigiissut | 118,2 | 125,8 | 127,6 | 124,5 | 129,6 | 140,5 |
| *Periarfissaqarnermut akiliut + akuersissummut akiliut* | *96,4* | *103,9* | *105,9* | *102,6* | *107,8* | *118,7* |
| *Ingerlataqarfimmi tapiissutit* | *21,8* | *21,9* | *21,8* | *21,9* | *21,8* | *21,8* |
| Suleqatigiinnissamik isumaqatigiissut | 216,2 | 222,7 | 226,5 | 217,4 | 245,7 | 243,0 |
| **Katillugit** | **334,4** | **348,5** | **354,1** | **341,9** | **375,3** | **383,5** |

Tusarfik: Aningaasaqarnermut Naalakkersuisoqarfik.

Takussutissiaq 4-mit takuneqarsinnaavoq aalisarneq pillugu isumaqatigiissummiit tassungalu atasumik peqatigiinnissamut isumaqatigiissummiit ukiut tamaasa Kalaallit Nunaat annertuunik isertitaqartartoq. Taakkununnga ilanngutissapput kalaallit nunaata aalisakkanit EU-mut tunisassiaasa akitsuusersunnginnerisa nalingat, immikkoortoq 1.4-mi allaaserineqartoq, naatsorsuinermi 2021-mi EU-mut tunniunneqartut annertussutsit kalaallit nunaanni aalisariutinit aalisarneqarnerat naatsorsuutigineqarpat, pisassiissutit tamakkerneqarlutik, Tunumi raajartassiissutit 40 pct.-inut inissinneqartut minillugit, kiisalu naatsorsuutigineqarpat tupissutinut pisassiissutit pisarisuukkallu aalisarneqanngippata Kalaallit Nunaata pisassiissutit nammineq aalisarnerai.

Taamatut naatsorsuuteqarnermi aamma 2020-miit akit ilisimaneqartut kingulliit atorneqarpata pisassiissutinik nammineq aalisarneq akitsuutitigut akileraarutitigullu pisortat isertitaannut 150-180 mio. kr.-it akornanni isertitaqarfiusinnaassaaq, 2019-mi akit atorneqarnersut imaluunniit 2020-mi Covid-ip kingorna akit apparsimasut atorneqarnersut apeqqutaatillugu.

**1.4 Kalaallit Nunaannit aalisakkat nioqqutissiat EU-mit akitsuusigaannginneri**

Aalisarneq pillugu isumaqatigiissummiit aamma peqatiginnissamut isumaqatigiissummiit akiliutit saniatigut kalaallit nunaannit aalisakkanit tunisassiat EU-mut akitsuusersugaannginnissaat aalisarneq pillugu isumaqatigiissutip qulakkeerpaa. Naammaginartumik aalisarnermut isumaqatigiissuteqartoqanngippat nioqqutissat Kalaallit Nunaaneersut ataatsimoorussamillu niuernermik aaqqissuussinermut ilaatinneqartut EU-p ilanngaasersorlugillu akitsuusersinnaavai. Kalaallit Nunaannut immikkut aaqqissuussineq pillugu isumaqatigiissummut tapiliussami piumasaqaataavoq EU-p Kalaallit Nunaata aalisarnermut oqartussaaffigisaani naammaginartumik periarfissaqarnissaa. Isumaqatigiissummut tapiliussami "naammaginartumik periarfissat" suunersut pillugit erseqqissumik piumasaqaateqartoqanngilaq, taamaammallu tigussaasumik naliliinissaq apeqqutaassaaq. Aalisarnermut isumaqatigiissuteqanngippat EU-p Kalaallit Nunaat akitsuutinik akileraarutinillu piumasaqarfigisinnaavaa.

Kalaallit Nunaata aalisarnermut oqartussaaffigisaani naammaginartumik periarfissiisumik nutaamik aalisarnermut isumaqatigiissuteqartoqarsimanngitsuuppat EU-p qanoq annertutigisumik isumaqatigiissummut tapiliussaq atortussanngortissimassaneraa akissuteqarfigissallugu periarfissaanngilaq, aalisarnermulli isumaqatigiissuteqartoqanngippat ilanngaasiisarnermik akitsuusiisarnermillu EU-p pisortatigoortumik Kalaallit Nunaat peqqusinnaavaa.

Akitsuusigaannginnerup nalinga Tuluit Nunaata ulloq 31. december 2020-mi EU-mit aninerata kingorna annikillinikuuvoq. Taamaalilluni Kalaallit Nunaat aalisakkanit tunisassianik Tuluit Nunaannut annertungaatsiartumik avammut niueruteqartarpoq, taakkulu akitsuusigaannginneri EU-mik nutaamik aalisarnermut isumaqatigiissuteqarnermit qulakkeerneqarunnaarlutik. EU-mut nunanullu ilaasortaasunut sinneruttunut 27-inut akitsuusigaannginnerup nalinga piffissami isumaqatigiissuteqarfiusumi nutaani suli annertuumik pingaaruteqarpoq ukiumullu 100 mio. kr.-init annertunerunissaa nalilerneqarluni, Tuluit Nunaat ilanngunnagu.

**2. Ruslandimik, Norgemik aamma Savalimmiunik aalisarneq pillugu isumaqatigiissutit**

Kalaallit Nunaat 1992-imili Norgemik aamma Ruslandimik kiisalu 1997-imiit Savalimmiunik illuatungeriilluni aalisarnermut isumaqatigiissuteqartarpoq. Aalisarnermut isumaqatigiissutit taakku Kalaallit Nunaata aamma illuatungerisat akornanni suleqatigiinnermut sinaakkusiisarput. Isumaqatigiissutip ukiut tamaasa isumaqatiginninniutigineqartartup pisassiissutit aalajangersartarpai, tamatuma nunat ukiumi tulliuttumi nunap illuatungerisap imartaani aalisarsinnaanerat periarfissittarpaa. Tamatuma saniatigut ilisimatusarnikkut suleqatigiinnissaq, nakkutilliinissamut apeqqutit inatsisillu il.il. pillugit aalajangersakkanut isumaqatigiissummut tapiliussaq imaqarpoq.

Savalimmiunik, Norgemik Ruslandimillu aalisarneq pillugu isumaqatigiissutit pisassiissutinik paarlaasseqatigiittarnissamik isumaqatigiissummik taaneqartarput, tassani illuatungeriit aalisarsinnaanermut periarfissanik paarlaasseqatigiittarlutik. Isumaqatigiissutini kalaallit nunaata imartaani avataasiortunut qaleralittassiissutaanerusut tunniunnerisigut nunat allat imartaanni annerusumik saarullinnut pisassiissutinik Kalaallit Nunaat qulakkeerneqarpoq.

Isumaqatigiissutini pisassiissutit aalisakkanut akiusunut atuuttunut naleqqiullugit paarlaasseqatigiissutaasut naapertorlugit aalajangersarneqarput. Assersuutigalugu qaleralinnut akiusoq kiilumut 30 kr.-iuppat saarullinnullu akiusoq kiilumut 15-kr-iulluni Kalaallit Nunaata qaleralik 1 kiilu saarullimmik 2 kiilumik taarsissavaa. Tassa imaappoq aalisakkat assigiinngitsut nunat akunnerminni paarlaasseqatigiissutigisartagaat akit eqqarsaatigalugit assigiissumik naleqartinniarneqartarput. Akit aalajangersimasumik annertussuseqanngimmata isumaqatigiissutini pisassiissutit tunineqarnerisa nalingi allanngorarsinnaapput ukiumi ataatsimi isumaqatigiissuteqartut aappaanut ukiumilu allami allamut iluaqutaalluni. Piffissalli ingerlanerani isumaqatigiissutini pisassiissutinik paarlaassinermi tunisinermi nalit illuatungeriinnut marluusunut assigiikannersinnaallutik.

Nunanit allaniit Kalaallit Nunaata pissarsiarisimasai pisassiissutit tunineqarnerini nalit nunanut allanut Kalaallit Nunaata pisassiissutit tunniussaasa tunisinermi nalinginut naapertuukkaluartut Namminersorlutik Oqartussat isumalluutinit akitsuutiniit isertitanik annaasaqarneranut isumaqatigiissutit kinguneqartitsisimapput. Taamaattoqarpoq pisassiissutinik paarlaasseqatigiinnermi akitsuutitigut iluanaarutissat annaaneqartut eqqarsaatigineqanngimmata, taamaallaat tunisinermi nalit eqqarsaatigineqarlutik. 2013-mi siullermeertumik avataasiorluni qaleralinniarnermi akitsuutit atorneqalerput. Qaleralinni pisassiissutit Ruslandimut Norgemullu tunniunneqartut akitsuutitaqanngillat. Aalisakkat pisassiissutit pillugit piffissami 2013-2016-imut Kalaallit Nunaat akitsuusigaanngillat. Tamanna isumaqarpoq taamatut isumaqatigiissuteqarnikkut qaleralinnut akitsuutiniit Kalaallit Nunaata akitsuutitigut iluanaaruteqanngitsoornera.

2017-imi saarulliit, misaqqarnat, saarulliusaat, ammassassuit aamma saarullernat akitsuusersorneqalerput, aalisakkat kalaallit nunaanni aalisarfinni imaluunniit nunani allani aalisarneqarnersut apeqqutaatinnagu. Tamanna pissutigalugu nunani allani pisassiissutinit kalaallit nunaanniit aalisariutit aalisarneriniit Kalaallit Nunaat akitsuutinit iluanaaruteqartarpoq. 2018-mi Kalaallit Nunaanni aalisarnermiit isumalluutinit akitsuutit nutaat atulersinneqarput. Aaqqissuussinermi nutaami avataasiorluni qaleralinniarnermiit akitsuutit annertuumik qaffapput. Nunat allat imartaanni pisassiissutinik Kalaallit Nunaata annertusumik aalisartagaani saarullinni, misaqqarnani saarulliusaanilu akitsuutit tamatut qaffasitsiginngillat. Tamatuma kingunerisimavaa saarullinnik, misaqqarnanik saarulliusaanillu taakku taarsernerisigut Ruslandimut aamma Norgemut tunniunneqartunik qaleralittassiissutinik nammineq aalisarnermigut Kalaallit Nunaata akitsuutitigut iluanaarutini qaffassinnaassagai.

Ataatsimut isigalugu naatsorsuutigineqarpoq illuatungeriilluni pisassiissutinik paarlaasisarnermut isumaqatigiissummi pisortanut akileraarutit akitsuutillu iluanaarutip 0,7 mio.kr. missaanik 2021-mi annertusinissaa. Tamannalu piffissami qaninnermi naatsorsuutigineqanngilaq, isumaqatigiissutit ingerlaannassappata naatsorsuutigineqarpoq, pisortat isertitaat isumaqatigiissut atorunnaarsinneqanngippat, suli annikilliartussasut.

Ruslandimik, Norgemik aamma Savalimmiunik pisassiissutinik paarlaasseqatigiinneq pillugu suli isumaqatigiissuteqartoqassanersoq akerlerineqarlunilu isumaqatigineqarpoq. Oqaluttuarisaanermi isumaqatigiissutit pissutigalugit ukioq naallugu aalisarnerup pitsaanerusumik pilersaarusiornissamut Kalaallit Nunaat periarfissaqalersimavoq aamma saarullinniarnerup iluani aalisarnikkut piginnaasap ingerlatallu ingerlatiinnarnissaat qulakkeerneqarluni. Taamatut tunngavilersuuteqarneq ullumikkut pingaannginneruvoq, Kalaallit Nunaat avataasiornermi saarullittassiissutinik annertunerusumik ukiukkuutaartumik aalajangersaasinnaanera pissutigalugu.

Kalaallit Nunaata isumaqatigiissutinik ingerlatiinnarnissaannik kissaateqarnerani aalisarnermik inuussutissarsiortunut nassuiaatip ilaa tassaasinnaavoq piffissami kalaallit angallataasa pisassiissutit nammineq aalisarnissaasa nalaanni Tunumi silarlukkajuttarnera.

Kilisaatini avataasiutini kalaallit pigisaannik nutaanik aningaasaliinerit pissutigalugit silarluttumi Tunumi pisassiissutinik aalisarnissamut angallatit pitsaanerulersimapput. Taamaattumik pisassiissutit iluaqutaasumik nammineq kalaallit angallataasa aalisarusunnerannut tamanna tunngavilersuutaasinnaalluni.

Isumaqatigiissut isumaqatigiissutigissallugu suli erseqqissumik iluanaarutaanerpaasoq tassaavoq Savalimmiunik isumaqatigiissuteqarneq. Taanna pissutigalugu kalaallit angallataat taamaallaat ikerinnarsiorlutik aalisartut ukioq naallugu aalisarsinnaalerput.

Taamaattorli Ruslandimik aamma Norgemik isumaqatigiissutit pingaartumik atorunnaarsinnerisigut inuussutissarsiortuniit akerliusoqarpoq. Tamatumunnga nassuiaataasinnaasoq tassaavoq isumaqatigiissutit atorunnaarsinneqarpata ingerlatseqatigiiffiit ukiuni arlalissuarni Barentip imartaani pisassiissutinik pissarsisarsimasut, isumaqatigiissutit atorunnaarsinneqassappata, pisassiissutinit utertinneqartunit pissarsisinnaanertik qularutigisinnaammassuk.

Tunisinermi nalinut aamma akitsuutinit iluanaarutaajumaartunut isumaqatigiissutit taamaallaat naatsorsorneqarsinnaanngimmata erseqqissassallugu pingaaruteqarpoq. Isumaqatigiissutit assersuutigalugu tunitsiveqarfinnut attaveqaatit annertunerusut aamma nunanut allanut niuerfinnut aalisarnermik inuussutissarsiutip pitsaanerusumik isersinnaanerata qulakkeernissaanut sunniuteqaqataasinnaapput, soorlu Ruslandimi.

**2.1 Nunat marluk illugiillutik isumaqatigiissutaannik Ruslandimik aalisarnissamut isumaqatigiissut**

Kalaallit Nunaat siullermeertumik ulloq 7. marts 1992-imi aalisarneq pillugu Ruslandimik isumaqatigiissuteqarpoq. Isumaqatigiissut ukiut tamaasa nutarterneqartarsimavoq, kingullermik ukiumut pisassiiffiusumut 2021-mut december 2020-mi. Isumaqatigiissut Ruslandip imartaani (Barentip imartaani) kalaallit aalisarsinnaanerannut aamma russit kalaallit nunaata imartaani aalisarsinnaanerannut tunngaviliivoq. Barentsip imartaani aalisakkat russit norskillu aalisarnikkut killeqarfii akimorlugit avissaarsimaneri pissutigalugit aalisarneq norskit russillu ataatsimoorlutik aquppaat.

2021-mi Ruslandimik isumaqatigiissuteqarnermi Kalaallit Nunaat saarullinnik, misaqqarnanik raajanillu pisassinneqarpoq, akerlianillu Kalaallit Nunaanni qaleralinnut suluppaakkanullu pisassinneqarluni.

Kalaallit aalisariutaat ukiut ingerlaneranni saarullittassiissutit tamakkiisumik iluaqutigisarsimavaat, Barentsip imartaani Ruslandimit tunniunneqartut. Ukiuni ikittuinnarni Ruslandimiit aamma Norgemiit saarullittassiissutinit tamarmiusunit iluaquteqarsinnaassuseq 100 pct.-init annikinnerulaarsimavoq. Barentip imartaani misaqqarnanik pisassiissutinit qanoq annertutigisut iluaqutigineqarsimaneri ukiumiit ukiumut allanngorartarsimavoq. Tamatumunnga pissutaavoq misaqqarnat tassaammata saarullinniarnermi pisarisuukkat, taamaattumik misaqqarnanik toqqaannartumik angallatit aalisarnatik.

Takussutissiaq 2.1: Ruslandimi Kalaallit Nunaannut aamma Kalaallit Nunaanni Ruslandimut tunniunneqartut pisassiissutit annertussusaat, 2010-2021.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Nuna** | **Suuneri, tons** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |
| **Kalaallit Nunaat Ruslandip imartaani** | Saarulliit | 4.450 | 5.000 | 5.300 | 5.900 | 5.325 | 5.100 | 5.100 | 5.050 | 4.450 | 4.166 | 4.166 | 4.241 |
| Misaqqarnat | 1.350 | 1.500 | 1.500 | 530 | 500 | 500 | 500 | 500 | 550 | 603 | 430 | 329 |
| Raajat | 0 | 0 | 0 | 0 | 0 | 500 | 500 | 500 | 500 | 500 | 500 | 500 |
| **Rusland Kalaallit Nunaanni** | Suluppaakkat natermiut - Tunu | 0 | 0 | 0 | 0 | 0 | 0 | 500 | 500 | 450 | 300 | 300 | 300 |
| Suluppaakkat ikerinnarsiortut - Tunu | 2.600 | 3.350 | 1.200 | 1.100 | 700 | 700 | 0 | 0 | 0 | 0 | 0 | 0 |
| Qalerallit - Tunu | 1.375 | 1.375 | 1.375 | 1.375 | 600 | 600 | 600 | 600 | 400 | 400 | 325 | 550 |
| Qalerallit - Kujataata-Kitaa | 1.075 | 1.225 | 1.225 | 1.225 | 1.225 | 1.225 | 1.225 | 1.225 | 1.125 | 1.125 | 1.125 | 900 |
| Qalerallit - Avannaata-Kitaa | 650 | 650 | 550 | 550 | 550 | 550 | 550 | 550 | 550 | 550 | 550 | 550 |

Tusarfik: APN.

**2.2 Nunat marluk illugiillutik isumaqatigiissutaannik Norgemik aalisarnissamut isumaqatigiissut**

Kalaallit Nunaat siullermeertumik ulloq 9. juni 1992-imi aalisarneq pillugu Norgemik isumaqatigiissuteqarpoq. Isumaqatigiissut ukiut tamaasa nutarterneqartarsimavoq, kingullermik ukiumut pisassiiffiusumut 2021-mut december 2020-mi. Isumaqatigiissut Norgep imartaani (Barentip imartaani) kalaallit aalisarsinnaanerannut aamma Norgemiut kalaallit nunaata imartaani aalisarsinnaanerannut tunngaviliivoq. Barentsip imartaani aalisakkat norskit russillu aalisarnikkut killeqarfii akimorlugit siammarsimaneri pissutigalugit, aalisarneq norskit russillu ataatsimoorlutik aquppaat.

2021-mi Norgemik isumaqatigiissummi saarullinni, misaqqarnani saarulliusaanilu pisassiissutinik Kalaallit Nunaat pissarsivoq, akerlianillu qaleralinnut, nataarnanut, saarullinnut, suluppaakkanut, tinguttuunut tupissutinillu pisassiissutinik Norge pissarsilluni.

Takussutissiaq 2.2: Kalaallit Nunaata Norgemi aamma Norgep Kalaallit Nunaanni pisassiissutinit pissarsiaasa annertussusaat, 2010-2021.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Nuna** | **Suuneri, tons** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |
| **Kalaallit Nunaat Norgep imartaani** | Barentsip Imartaani saarulliit | 2.150 | 2.150 | 3.200 | 3.500 | 3.500 | 3.500 | 3.500 | 3.700 | 4.000 | 4.000 | 4.000 | 4.000 |
| Barentsip Imartaani misaqqarnat | 630 | 630 | 1.050 | 1.050 | 900 | 900 | 900 | 900 | 900 | 900 | 900 | 900 |
| Barentsip Imartaani saarulliusaat | 1.000 | 1.000 | 1.000 | 1.000 | 700 | 700 | 700 | 500 | 500 | 500 | 450 | 450 |
| 62oN-ip avannaani saniatigut pisat | 260 | 260 | 260 | 260 | 260 | 260 | 260 | 300 | 300 | 300 | 250 | 250 |
| **Norge Kalaallit Nunaata imartaani** | Qalerallit - Kitaani | 900 | 900 | 900 | 900 | 900 | 900 | 900 | 900 | 900 | 900 | 900 | 900 |
| Qalerallit - Tunu | 275 | 275 | 275 | 275 | 275 | 500 | 400 | 400 | 400 | 400 | 275 | 275 |
| Suluppaakkat ikerinnarsiortut - Tunu | 300 | 300 | 1.500 | 1.800 | 750 | 0 | 0 | 0 | 0 | 0 | 0 | 0 |
| Nataarnat - Tunu | 235 | 235 | 160 | 160 | 160 | 160 | 100 | 10 | 10 | 10 | 30 | 30 |
| Saarulliit - Kitaani/Tunu | 750 | 750 | 750 | 750 | 1.200 | 1.200 | 1.200 | 1.200 | 1.200 | 1.200 | 1.350 | 1.350 |
| Suluppaakkat natermiut - Tunu | 100 | 400 | 400 | 400 | 600 | 800 | 800 | 800 | 1.000 | 1.000 | 1.000 | 1.000 |
| Tinguttuut- Tunu | - | - | - | - | - | - | 200 | 340 | 340 | 340 | 340 | 340 |
| Tupissutit - Tunu | - | - | - | - | - | - | - | - | 100 | 100 | 100 | 100 |
| Saniatigut pisat | 150 | 150 | 150 | 150 | 150 | 150 | 150 | 150 | 150 | 150 | 150 | 150 |

Tusarfik: APN.

Kalaallit aalisariutaat ukiut ingerlanerini Norgemiit tunniunneqartut Barentsip imartaani saarullittassiissutit tamakkertarsimavaat. Ukiuni ikittuinnarni Ruslandimiit aamma Norgemiit saarullittassiissutinit tamarmiusunit iluaquteqarsinnaassuseq 100 pct.-init annikinnerulaarsimavoq. Barentip imartaani misaqqarnanik saarullernanillu pisassiissutinit qanoq annertutigisut iluaqutigineqarsimaneri ukiumiit ukiumut allanngorartarsimavoq. Tamatumunnga pissutaavoq aalisakkat tassaammata saarullinniarnermi pisarisoortakkat, taamaattumik aalisakkanik toqqaannartumik angallatit aalisarneq ajorlutik.

**2.3 Nunat marluk illugiillutik isumaqatigiissutaannik Savalimmiunik aalisarneq pillugu isumaqatigiissut**

Ulloq 27. maj 1997-imi Kalaallit Nunaat aalisarneq pillugu Savalimmiunik isumaqatigiissuteqarpoq. Isumaqatigiissut ukiut tamaasa nutarterneqartarsimavoq, kingullermik ukiumut pisassiiffiusumut 2021-mut december 2020-mi. Aalisakkat annertuut pineqanngillat, isumaqatigiissullu tassaanerulluni Savalimmiut imartaani ammassassuarnik saarullernanillu pisassiissutinik Kalaallit Nunaata pissarsisarnera. Savalimmiut aamma Kalaallit Nunaanni qaleralinnik saarullinnillu pisassiissutinik pissarsisarpoq. Isumaqatigiissutip aamma kingunerisaanik Kalaallit Nunaat Savalimmiut imartaani saarullernanik pisassiissutinik nunat tamalaat imartaanni (NEAFC) aalisarsinnaasarluni. Ikerinnarsiorluni aalisarnerup ineriartortinnissaanut kiisalu ukioq naallugu ikerinnarsiorluni aalisarnerup pitsaanerusumik pilersaarusiornissaanut isumaqatigiissut Kalaallit Nunaannut pingaaruteqarpoq.

Savalimmiunik 2021-mi isumaqatigiissummi ammassassuarnut saarullernanullu pisassiissutinik Kalaallit Nunaat pissarsivoq, akerlianillu Kalaallit Nunaanni qaleralinnut, saarullinnut tinguttuunullu pisassiissutinik Savalimmiut pissarsillutik.

Kalaallit Nunaanni aalisariutit ikerinnarsiortut ukiut ingerlaneranni ammassassuarnut saarullernanullu pisassiissutit Savalimmiuniit pissarsiarisartakkatik tamakkertarsimavaat.

Takussutissiaq 2.3: Kalaallit Nunaata Savalimmiuni aamma Savalimmiut Kalaallit Nunaanni pissarsiaat pisassiissutit annertussusaat, 2010-2021.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Nuna** | **Suuneri, tons** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |
| **Savalimmiut Kalaallit Nunaata imartaani** | Qalerallit Avannaata kitaani | 125 | 100 | 100 | 100 | 100 | 100 | 100 | 100 | 100 | 100 | 100 | 100 |
| Saarulliit, Tunu | 275 | 255 | 255 | 255 | 355 | 355 | 825 | 1.225 | 1.425 | 1.325 | 1.500 | 2.500 |
| Qalerallit, Tunu | 275 | 275 | 275 | 275 | 275 | 275 | 275 | 325 | 325 | 325 | 225 | 225 |
| Raajat, Tunumi misileraaneq | 100 | 100 | 100 | 100 | 100 | - | - | - | - | - | - | - |
| Tinguttooq, tunu | 0 | 0 | 0 | 0 | 0 | 0 | 475 | 475 | 475 | 475 | 475 | 475 |
| Aalisakkat natermiut, misileraaneq | 60 u.a. | 60 u.a. | 60 u.a. | 60 u.a. | 60 u.a. | - | - | - | - | - | - | Pissarsisinnaaneq |
| **Kalaallit Nunaata Savalimmiut imartaani** | Ammassassuit Atlanto-skandisk | 3.000 | 3.000 | 2.350 | 2.050 | 2.100 | 2.100 | 2.500 | 2.500 | 2.500 | 3.200 | 3.200 | 6.500 |
| Saarullernat | 0 | 0 | 0 | 0 | 0 | 0 | 8.000 | 13.000 | 16.000 | 13.500 | 13.500 | 14.700 |
| Aalisarfiusumut iserfiusinnaasut, saarullernat | 2.000 | 217 | 2.000 | 2.000 | 5.000 | 5.500 | - | - | - | - | - | 5.032 |

Tusarfik: APN.

Nalunaarsugaq: Aalisakkat natermiunut tunngatillugu misileraanermi u.a. isumaqarpoq ullut aalisarfiusut Aalisarfiusumut iserfiusinnaasut, sarullernat isumaqarpoq, Savalimmiut aalisarnermut oqartussaaffigisaata iluani nunat tamalaat imartaanni (NEAFC) saarullernanik pisassiissutinik Kalaallit Nunaata aalisarsinnaanera.